Document ID: 32014R0966

KOMISIJAS REGULA (ES) Nr. 966/2014
(2014. gada 12. septembris),
ar ko groza pielikumu Regulai (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas attiecībā uz kalcija propionāta specifikācijām
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 14. pantu,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,
tā kā:
(1)
Komisijas Regulā (ES) Nr. 231/2012 (3) noteiktas Regulas (EK) Nr. 1333/2008 II un III pielikumā uzskaitīto pārtikas piedevu specifikācijas.
(2)
Šīs specifikācijas var atjaunināt saskaņā ar kopējo procedūru, kas minēta Regulas (EK) Nr. 1331/2008 3. panta 1. punktā, pēc Komisijas iniciatīvas vai pēc pieteikuma saņemšanas.
(3)
2013. gada 10. septembrī tika iesniegts pieteikums par grozījumiem specifikācijās, kuras attiecas uz pārtikas piedevu kalcija propionātu (E 282). Pieteikumu darīja pieejamu dalībvalstīm saskaņā ar Regulas (EK) Nr. 1331/2008 4. pantu.
(4)
Pašreizējās kalcija propionāta (E 282) specifikācijās norādīts, ka maksimālais fluorīda līmenis ir 10 mg/kg, kas rada grūtības izejvielu piegādē un šīs piedevas ražošanā. Kalcija propionāts (E 282) tiek iegūts no kalcija oksīda (E 529), kura maksimālais fluorīda līmenis ir noteikts 50 mg/kg. Lai saražotu kalcija propionātu, kas atbilst pašlaik noteiktajam maksimālajam fluorīda līmenim, ražotājiem ir jāizmanto kalcija oksīds ar maksimālo fluorīda līmeni 33 mg/kg, kas ir zemāks par pašreiz atļauto maksimālo līmeni. Tādēļ Eiropas tirgū kalcija oksīds kalcija propionāta ražošanai praktiski nav pieejams. Lai kalcija propionāta ražošanai būtu pietiekami daudz kalcija oksīda, maksimālais fluorīda līmenis kalcija propionātā būtu jāpalielina no 10 līdz 20 mg/kg.
(5)
Jaunais maksimālais līmenis 20 mg/kg joprojām ir daudz zemāks par maksimāli pieļaujamo fluorīda līmeni, kas pašlaik ir noteikts attiecībā uz citām pārtikas piedevām. Fluorīda papildu patēriņam, pamatojoties uz jauno maksimālo līmeni, joprojām vajadzētu būt ierobežotam, un tas nedrīkst palielināt kopējo uzņemto devu. Tāpēc ir lietderīgi atļaut grozīt specifikācijas attiecībā uz pārtikas piedevu kalcija propionātu (E 282).
(6)
Lai atjauninātu Savienības pārtikas piedevu sarakstu, izņemot gadījumus, kad attiecīgais atjauninājums nevar nelabvēlīgi ietekmēt cilvēku veselību, Komisijai saskaņā ar Regulas (EK) Nr. 1331/2008 3. panta 2. punktu jālūdz Eiropas Pārtikas nekaitīguma iestādes atzinums. Tā kā attiecīgie atjauninājumi nevar nelabvēlīgi ietekmēt cilvēku veselību, Eiropas Pārtikas nekaitīguma iestādes atzinumu lūgt nav nepieciešams.
(7)
Tādēļ Regula (ES) Nr. 231/2012 būtu attiecīgi jāgroza.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (ES) Nr. 231/2012 pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 12. septembrī

Labels: 3
0
1
17